b'\n_START_ARTICLE_\nNegerhollandsk\n_START_PARAGRAPH_\nNegerhollandsk eller negerhollands var et kreolsprog, der blev talt af slaverne p\xc3\xa5 Skt. Thomas og Skt. Jan p\xc3\xa5 de Dansk Vestindiske \xc3\x98er fra omkring \xc3\xa5r 1700. Den nederlandske dialekt zeeuws (zeelandsk) dannede basis for sproget, med indflydelse fra andre nederlandske dialekter, dansk, engelsk, fransk, spansk og forskellige vestafrikanske sprog.\n_START_SECTION_\nHistorie\n_START_PARAGRAPH_\nBetegnelsen negerhollands blev introduceret af Laurent Philippe Charles van den Bergh i artiklen "Iets over het Neger-Hollandsch", der blev publiceret i Taalkundig Magazijn of gemengde bijdragen tot de kennis der Nederduitsche taal [bijeenverzameld door A. de Jager], 3, 4. del. Tidligere blev sproget kaldt forskellige udgaver af ordet kreol, s\xc3\xa5som creole, cariolisch, criolisch og creolisch. Herrnhutiske mission\xc3\xa6rer introducerede en akrolektisk version af sproget, som de kaldte h\xc3\xb8jkreolsk (Hoch Kreol). I 1770 udgav herrnhuterne en l\xc3\xa6sebog og en luthersk katekismus p\xc3\xa5 h\xc3\xb8jkreolsk, og i 1781 desuden en overs\xc3\xa6ttelse af Det nye Testamente. H\xc3\xb8jkreolsk var derefter kirkesprog i de lutherske kirker p\xc3\xa5 Skt. Thomas og Skt. Jan frem til 1830-erne._NEWLINE_Negerhollandsk blev op gennem 1800-tallet gradvis fortr\xc3\xa6ngt af engelsk som skolesprog og det engelskbaserede kreolsprog Virgin Islands English Creole som talesprog, og var ikke l\xc3\xa6ngere i almindelig brug p\xc3\xa5 Skt. Thomas og Skt. Jan i 1890-erne. P\xc3\xa5 Skt. Croix var omgangssproget allerede et engelskbaseret kreolsprog ved Danmarks k\xc3\xb8b af \xc3\xb8en fra Frankrig i 1733, og negerhollandsk taltes kun indbyrdes af enkelte slaver f\xc3\xb8dt p\xc3\xa5 de to andre \xc3\xb8er._NEWLINE_Den nederlandske antropolog Jan Petrus Benjamin de Josselin de Jong unders\xc3\xb8gte talesproget i 1926, og amerikaneren Robert Nelson ti \xc3\xa5r senere, og de fandt nogle f\xc3\xa5 negerhollandsk-talende, hovedsagelig p\xc3\xa5 St. Jan, men de brugte efter eget udsagn ikke sproget offentligt af frygt for at blive anset som s\xc3\xa6rlinge._NEWLINE_I slutningen af 1970-erne unders\xc3\xb8gte den amerikanske forsker Anne Graves talesproget, blandt andet interviewede hun Alice Stevens, der havde negerhollandsk som modersm\xc3\xa5l, fordi hun blev opdraget af sine bedstefor\xc3\xa6ldre, der tilh\xc3\xb8rte den sidste generation som brugte sproget i daglig tale._NEWLINE_Efter jernt\xc3\xa6ppets fald i 1989 blev det enklere for vestlige forskere at f\xc3\xa5 adgang til Br\xc3\xb8dremenighedens arkiver i Herrnhut. I arkiverne fandt man et stort antal manuskripter skrevet p\xc3\xa5 negerhollandsk. Blandt disse var ikke bare bibeltekster men ogs\xc3\xa5 omkring 150 breve skrevet af slaver i 1700-tallet._NEWLINE_Alice Stevens var den sidste person med negerhollandsk som modersm\xc3\xa5l, s\xc3\xa5 da hun d\xc3\xb8de i 1987 udd\xc3\xb8de sproget, men det findes bevaret i en del skriftlige kilder fra 1700-tallet og frem til omring 1900._NEWLINE_Adskillige ord fra negerhollandsk indg\xc3\xa5r i \xc3\xb8ernes engelskbaserede kreolsprog Virgin Islands English Creole, der stadig tales.\n_START_SECTION_\nAndre kreolsprog\n_START_PARAGRAPH_\nNegerhollandsk var det eneste nederlandsk baserede kreolsprog i Caribien, da slaverne p\xc3\xa5 de nederlandske kolonier i Antillerne talte kreolsprog baseret p\xc3\xa5 hhv. portugisisk og vestafrikanske sprog (papiamentu p\xc3\xa5 Cura\xc3\xa7ao, Bonaire og Aruba) og engelsk (Netherlands Antilles Creole p\xc3\xa5 Sint Eustatius, Saba and Sint Maarten). Papiamentu har dog et betydeligt nederlandsk isl\xc3\xa6t i sit ordforr\xc3\xa5d._NEWLINE_I Guyana i Sydamerika udvikledes to andre kreolsprog, der ligesom negerhollandsk var baseret p\xc3\xa5 zeeuws; det nu udd\xc3\xb8de skepi og berbice-nederlandsk, der fortsat tales.'